Төсөл
МОНГОЛ УЛСАД ХАРИЛЦАА ХОЛБООНЫ СҮЛЖЭЭ, ҮЙЛЧИЛГЭЭНИЙ ТАЛААР
БАРИМТЛАХ БОДЛОГЫН ЧИГЛЭЛ

Нэг. Ерөнхий зүйл 
1.1. Энэхүү бодлогын чиглэлийн зорилго нь Монгол улсын нутаг дэвсгэр, дэд бүтцийн сорилтуудыг харгалзан, хүртээмжтэй, найдвартай, өндөр хурдны, аюулгүй, харилцаа холбооны сүлжээ, үйлчилгээг зах зээл болон зохицуулалтын тэнцвэртэй орчинд хөгжүүлж, үндэсний дижитал шилжилт, цахим эдийн засгийн өсөлтийг дэмжихэд оршино.
1.2. Энэхүү бодлогын чиглэлийг харилцаа холбооны сүлжээний хөгжлийг төлөвлөх, хэрэгжүүлэх, зохицуулахтай холбоотой төрийн байгууллага, зохицуулах байгууллага, сүлжээ эзэмшигч, дэд бүтэц байгуулагч, үйлчилгээ эрхлэгч болон бусад холбогдох этгээд хууль тогтоомж, тусгай зөвшөөрлийн нөхцөл, гэрээ, батлагдсан журамд заасан хүрээнд баримтална. 
1.3. Шуудан болон өргөн нэвтрүүлгийн сүлжээ, үйлчилгээ нь энэхүү бодлогын чиглэлийн хамрах хүрээнд хамаарахгүй.
1.4. Энэхүү бодлогын чиглэл нь Монгол Улсын урт, дунд хугацааны хөгжлийн бодлогод туссан харилцаа холбооны сүлжээний хөгжлийн дараах тэргүүлэх чиглэлийг хангахад чиглэнэ: 
1.4.1. найдвартай, өндөр хурдны харилцаа холбоо, интернэтийн үйлчилгээгээр хангах;
1.4.2. интернэтийн хэрэглээ болон дижитал үйлчилгээний ашиглалтыг нэмэгдүүлэх;
1.4.3. орон нутгийн интернэтийн тарифын зөрүүг бууруулж, хот, хөдөөгийн үйлчилгээний хүртээмжийг сайжруулах.
1.5. Энэхүү бодлогын чиглэлийг хэрэгжүүлэхдээ технологиос үл хамаарах, шударга өрсөлдөөнийг дэмжих, хөрөнгө оруулалтын үр ашгийг хангах, үйлчилгээний хүртээмжийг нэмэгдүүлэх, мөн сүлжээний аюулгүй, тогтвортой байдлыг хангах зарчмыг баримтална.
Хоёр. Бодлогын баримтлах чиглэл
2.1. Хүртээмж, үйлчилгээний тэгш боломжоор хангах чиглэлээр:
2.1.1. Зах зээлийн өрсөлдөөнтэй, эрэлт тогтвортой хот суурин газарт сүлжээний өргөтгөл, технологийн шинэчлэлийг зах зээлийн болон чөлөөт өрсөлдөөний зарчимд тулгуурлан хэрэгжүүлнэ.
2.1.2. эдийн засгийн үр ашиг багатай хөдөө, алслагдсан бүс, үндэсний аюулгүй байдал, онцгой болон дайчилгааны бэлэн байдал, төрийн зайлшгүй үйлчилгээний тасралтгүй ажиллагаа, саатал үүсгэж буй дэд бүтэц (passive)-д нээлттэй хандалт хангах шаардлага үүссэн тохиолдолд сүлжээ болон үйлчилгээ эрхлэгчдэд хууль тогтоомжид нийцүүлэн тодорхой үүрэг хүлээлгэж болно.
2.1.3. Эдийн засгийн үр ашиг багатай хөдөө, алслагдсан бүсэд Бүх нийтийн үйлчилгээний үүргийн сан, улсын төсвийн дэмжлэг, хувийн хэвшлийн хөрөнгө оруулалт болон зохицуулалтын механизмыг ашиглана.
2.1.4. хот, хөдөөгийн цахим хуваагдлыг арилгах, тарифын зөрүүг бууруулахын тулд дэд бүтцийн харилцан тохирсон хамтын ашиглалтыг дэмжиж, бүх нийтийн үйлчилгээний үүргийн сангийн бодлогыг үйлчилгээ эрхлэгчдийн саналд үндэслэн оновчтой тодорхойлж, хэрэгжүүлнэ.
2.1.5. хөдөлгөөнт өргөн зурвасын үйлчилгээний хамгийн бага багц 5 GB суурь дата багцын үнэ нь хөдөлмөрийн хөлсний доод хэмжээний 2 хувиас хэтрэхгүй түвшинд байлгах мөн суурин өргөн зурвасын суурь үйлчилгээ нь нийт хэрэглэгчид зориулсан суурь багцтай байх ба 10-25 Мbps хурдтай байх нөхцөлийг бүрдүүлсэн байна.
2.1.6. энэхүү бодлогын 2.1.5 дах заалтад нэмэлт болон бусад багц хамаарахгүй.
2.1.7. төрийн цахим үйлчилгээ, боловсрол, эрүүл мэнд, онцгой байдал, цахим эдийн засгийн хэрэглээг дэмжих зорилгоор өргөн зурвасын босго хурдыг энэ бодлогын чиглэлийн 4.2.3 дахь заалтад заасан хурдаар төлөвлөнө.
2.1.8. хот суурин газарт шилэн кабель, суурин өргөн зурвас болон дараа үеийн өндөр хурдны хөдөлгөөнт холбооны сүлжээний хөгжлийг дэмжих бөгөөд хөдөө, алслагдсан болон газар зүйн онцлог бүхий бүсэд үйлчилгээний хэрэгцээ, эдийн засгийн үр ашиг, дэд бүтцийн боломжид нийцсэн технологиос үл хамаарах уян хатан бодлого, зохицуулалтыг баримтална.

2.2. Дамжуулах сүлжээ болон дата дэд бүтцийн хөгжлийг дэмжих чиглэлээр:
4. 
2.1. 
2.2. 
2. 
2.1. 
1. 
2.2.1. Үндэсний дамжуулах сүлжээний найдвартай байдал, багтаамжийг нэмэгдүүлж, олон улсын холболт, дотоод урсгалын солилцоо болон сүлжээний нөөцлөлтийг хангасан стратегийн дэд бүтэц болгон үе шаттайгаар өргөтгөн хөгжүүлнэ.
2.2.2. дамжуулах сүлжээ байгуулахдаа дамжин өнгөрөх сум, баг, суурин газрыг үе шаттайгаар сүлжээнд холбох техникийн боломж, суурь нөхцөлийг хамтад нь бүрдүүлж, харилцаа холбооны үйлчилгээний хүртээмжийг нэмэгдүүлэхэд чиглүүлнэ.
2.2.3. Дотоод интернэтийн урсгалын хэмжээг нэмэгдүүлэх, саатлыг бууруулах, үр ашгийг дээшлүүлэх зорилгоор бүсчилсэн интернэтийн дундын холболтын төвүүдийг (IXP) байгуулах, тэдгээрийн засаглалын загварыг олон улсын жишигт нийцүүлэн хэрэгжүүлнэ.
2.2.4. олон улсын интернэтийн гарцын төрөлжилт, дамжуулах сүлжээний бие даасан байдлыг нэмэгдүүлэх зорилгоор Шивээхүрэн/Сэхэ-Арц/Цагаантолгой суурь, Булган/Такешикен-Даян/Хуншаньзюй олон улсын интернэт гарцын чиглэлийг хөгжүүлнэ.
2.2.5. төр, хувийн хэвшлийн хөрөнгө оруулалтаар дата төв, захын тооцооллын (edge computing) сүлжээ байгуулах, дата төвийн хүчин чадлыг нэмэгдүүлэхэд төрөөс дэмжлэг үзүүлнэ. 
2.2.6. Монгол Улсын нутаг дэвсгэрт үйл ажиллагаа явуулж буй үндэсний болон бүсийн хэмжээний дата төвүүдийн тасралтгүй, найдвартай ажиллагааг хангах зорилгоор олон улсын Tier III  ба түүнээс дээш-ангиллын стандартад нийцүүлэх эрх зүй, зохицуулалтын орчныг бүрдүүлнэ.
2.2.7. Ховд, Хархорин, Дархан, Далганзалгад, Сайшанд, Чойбалсанд дата төв, интернэтийн дундын холболтын төвүүдийг байгуулж, өргөтгөнө.
2.2.8. Дата төв болон мэдээлэл холбооны үндсэн дэд бүтцийг өргөтгөхдөө эрчим хүчний хэмнэлттэй, байгаль орчинд ээлтэй ногоон технологи болон сэргээгдэх эрчим хүчний шийдлүүдийг тэргүүн ээлжид нэвтрүүлэх чиглэлийг баримтална.
2.2.9. Үндэсний дата төвүүдийн тооцоолон бодох хүчин чадлыг хиймэл оюун ухаан болон их өгөгдөл технологийн шаардлагад нийцүүлэн шинэчилж, кибер тэсвэртэй байдлыг архитектурын түвшинд хангах чиглэлийг баримтална.

2.3. Хандалтын сүлжээний хүртээмжийг нэмэгдүүлэх чиглэлээр:
2.3.1. хандалтын сүлжээг өрх, иргэн, хуулийн этгээд, төрийн болон нийгмийн үйлчилгээний байгууллагад харилцаа холбооны үйлчилгээг эцсийн цэгт хүртээмжтэй, чанартай, найдвартай хүргэх дэд бүтэц болгон хөгжүүлнэ.
2.3.2. хандалтын сүлжээний хамрах хүрээг хот, хөдөөгийн хүн амын тархалт, суурьшлын хэлбэр, үйлчилгээний хэрэгцээнд нийцүүлэн үе шаттай өргөтгөж, үйлчилгээ хүрээгүй бүсийг тэргүүн ээлжид холбох бодлого баримтална.
2.3.3. Шинээр баригдах хотхон, орон сууц, барилга байгууламж, үйлдвэрлэл, үйлчилгээний бүсийн зураг төслийг боловсруулах шатнаас эхлэн харилцаа холбооны нэгдсэн сувагчлал, өндөр хурдны шилэн кабелийн (FTTH) дэд бүтэцтэй байхаар уялдуулан төлөвлөх, холбогдох барилгын норм, дүрэм, техникийн стандартыг олон улсын жишигт нийцүүлэн шинэчилнэ.
2.3.4. нийслэл, аймгийн төв болон томоохон суурин газруудын кабелийн худаг, сувагчлалын багтаамжийг нэмэгдүүлэх, шинэчлэх, өргөтгөх ажлыг төр, орон нутаг болон хувийн хэвшлийн хөрөнгө оруулалтын нэгдсэн уялдааг хангах замаар үр ашигтай хэрэгжүүлнэ.
2.3.5. хотын кабелийн худаг, сувагчлал, шон, барилга доторх холбооны дэд бүтцийг нээлттэй, ялгаваргүй нөхцөлөөр хамтран ашиглуулах нөхцөлийг бүрдүүлнэ.

2.4.  Хөдөлгөөнт холбооны сүлжээний хөгжлийг дэмжих чиглэлээр:
2.4.1. үйлчилгээ эрхлэгч нь газар зүйн байршлаас үл хамааран хөдөлгөөнт холбооны сүлжээний хамрах хүрээ, чанар, хүртээмжийг сайжруулах чиглэлээр сүлжээний өргөтгөл, шинэчлэлийг үе шаттай хэрэгжүүлнэ.
2.4.2. хөдөлгөөнт холбооны гурав дахь үеийн (3G) системийг 2035 он гэхэд бүрэн зогсоох ба үйлчилгээ эрхлэгчид болон хэрэглэгчийн эрх ашгийг хохироохгүйгээр дараа үеийн систем руу шилжих шилжилтийг үйлчилгээний тасралтгүй байдлыг хангах төлөвлөгөө баталж, хот, суурин газруудаас эхлэн уг сүлжээг үе шаттай унтраах ажлыг зохион байгуулна.
2.4.3. хот суурин газрын хөдөлгөөн холбооны 2G сүлжээг 2035 он гэхэд үе шаттайгаар бүрэн унтраана.
2.4.4. 2G/3G  сүлжээг унтраах төлөвлөлтийг үйлчилгээ эрхлэгч хариуцан гаргаж, хэрэгжилтийг ханган ажиллана.
2.4.5. үйлчилгээ эрхлэгч нь тусгай зөвшөөрлийн хүчинтэй хугацаанд энэхүү бодлогын чиглэлийн 2.4.2, 2.4.3 дахь заалтын дагуу суларсан радио давтамжийн зурвасыг технологиос үл хамаарах зарчим болон үр ашигт тулгуурлан зохицуулалтын нөхцөл, шаардлагын хүрээнд дараа үеийн технологид шилжүүлэн ашиглана.Дараа үеийн хөдөлгөөнт холбооны сүлжээг зах зээлийн эрэлт, эдийн засгийн үр ашигт суурилан үе шаттай нэвтрүүлэх бөгөөд уул уурхай, үйлдвэрлэлийн бүс, хилийн боомтууд, олон улс, улсын чанартай авто зам болон аймгийн төвүүдийг тэргүүн ээлжид холбохыг зорих, 2030 он гэхэд бүх сумын төвийг дараа үеийн хөдөлгөөнт холбооны сүлжээнд бүрэн хамруулах бодлогыг хэрэгжүүлэх;
2.4.6. Үйлчилгээ эрхлэгчийн хөрөнгө оруулалтын дарамтыг бууруулах зорилгоор хоёр ба түүнээс дээш үйлчилгээ эрхлэгч дундаа радио хандалтын сүлжээг хамтран ашиглах (RAN sharing) эрх зүй, зохицуулалтын таатай орчныг бүрдүүлж, бодлогоор дэмжинэ. 

2.5. Харилцаа холбооны хиймэл дагуулын холбооны сүлжээ, үйлчилгээ болон алслагдсан бүсийн хөгжлийг дэмжих чиглэлээр:
2.5.1. харилцаа холбооны хиймэл дагуул (геостационар болон геостационар бус харилцаа холбооны хиймэл дагуул хамаарна)-ын сүлжээ, үйлчилгээг хөгжүүлэх эрх зүй, зохицуулалтын орчныг үндэсний аюулгүй байдал, шударга өрсөлдөөн, хэрэглэгчийн эрх ашгийг хамгаалах зарчимд нийцүүлэн боловсронгуй болгоно.
2.5.2. эдийн засгийн үр ашиг багатай хөдөө, алслагдсан бүсэд хөдөлгөөнт холбоо, суурин утасгүй хандалт, радио релей, харилцаа холбооны хиймэл дагуул болон бусад зохистой технологийг газарзүйн онцлог, үйлчилгээний хэрэгцээ, эдийн засгийн үр ашигт нийцүүлэн хослуулан ашиглаж, харилцаа холбооны сүлжээний хүртээмжийг үе шаттай нэмэгдүүлнэ.
2.5.3. харилцаа холбооны үндэсний хиймэл дагуулын төслийн бэлтгэл, үе шаттай хэрэгжилтийг хангаж, үндэсний харилцаа холбооны дэд бүтцийн бие даасан байдал, нөөцлөлтийг нэмэгдүүлнэ.
2.5.4. геостационар бус харилцаа холбооны хиймэл дагуулын сүлжээг ашиглах, удирдлага, хяналт, зохицуулалтын тогтолцоог бүрдүүлэхдээ Олон улсын зохицуулалт, холбогдох техникийн стандарт, үндэсний аюулгүй байдал, мэдээллийн аюулгүй  байдал, урсгалын хяналт болон зах зээлийн шударга өрсөлдөөнийг хангах зарчмыг баримтлан нэвтрүүлж, хэрэгжилтийг хангана.
2.5.5. геостационар бус харилцаа холбооны хиймэл дагуулын сүлжээ ашиглах зөвшөөрлийг сансрын холбооны сүлжээ байгуулах, үүрэн холбооны үйлчилгээний сүлжээний өргөтгөл хэлбэрээр ашиглах бөгөөд энэ тохиолдолд үүрэн холбооны үйлчилгээ эрхлэгчтэй гэрээний үндсэн дээр хамтран ажиллана.
2.5.6. харилцаа холбооны хиймэл дагуулын сүлжээ, үйлчилгээ эрхлэгч нь сүлжээний ашиглалт, тогтвортой ажиллагаа, үр өгөөжийг нэмэгдүүлэхийн тулд харилцаа холбооны үйлчилгээ эрхлэх тусгай зөвшөөрөлтэй этгээдтэй нээлттэй, үл ялгаварлах зарчмыг баримтлан хамтран ажиллана.
2.5.7. геостационар бус харилцаа холбооны хиймэл дагуулын сүлжээ байгуулах этгээд нь сүлжээний газрын дэд бүтцийг Монгол Улсын нутаг дэвсгэрт байршуулах, дамжин өнгөрөх мэдээллийн урсгалыг дотоодод боловсруулах, хадгалах нөхцөлийг бүрдүүлсэн байна.
2.5.8. геостационар бус харилцаа холбооны хиймэл дагуулын сүлжээ ашиглан үйлчилгээ үзүүлж буй хуулийн этгээд нь дотоодын харилцаа холбооны үйлчилгээ эрхлэгчидтэй нээлттэй, үл ялгаварлах, холбогдох техникийн шаардлагад нийцсэн нөхцөлийг баримтлан хамтран ажиллах үүрэг хүлээнэ.
2.5.9. энэхүү бодлого хэрэгжихээс өмнө геостационар бус харилцаа холбооны хиймэл дагуулын сүлжээ ашиглан харилцаа холбооны үйлчилгээ эрхлэх тусгай зөвшөөрөл авсан этгээд нь тусгай зөвшөөрлийн хүчинтэй хугацаанд үйлчилгээний хэвийн ажиллагааг хангаж ажиллах бөгөөд тусгай зөвшөөрлийн хугацаа дууссаны дараа энэхүү бодлогын 2.5.6 дахь заалтын дагуу шинэ нөхцөлд шилжинэ.
2.5.10. геостационар бус харилцаа холбооны хиймэл дагуулын сүлжээ ашиглах этгээд нь Монгол Улсад онц болон дайны байдал зарласан, гэнэтийн буюу давагдашгүй хүчний шинжтэй онцгой нөхцөл байдал үүссэн тохиолдолд бүх нийтийн үйлчилгээний үүргийг хэрэгжүүлэх болон үндэсний аюулгүй байдлыг хангах зориулалтаар харилцаа холбооны үйлчилгээ үзүүлж болно.

2.6. Аюулгүй байдал, тогтвортой ажиллагааны чиглэлээр:
2.6.1. Зохицуулах хороо нь ОУЦХБ-ын техникийн стандарт, зөвлөмжид нийцүүлэн сүлжээний чанар, тасралтгүй ажиллагаа, найдвартай байдлын үзүүлэлтийг тогтоож, энэхүү бодлогын чиглэлийн 4.2.4 дэх заалтад заасан зорилтот түвшинд хүргэх арга хэмжээг хэрэгжүүлнэ.
2.6.2. дамжуулах, хандалтын сүлжээ эзэмшигч нь байгалийн гамшиг, онцгой байдал, техникийн саатлын үед сүлжээний тасралтгүй, тэсвэртэй байдлыг (Resilience) хангах зорилгоор газарзүйн болон бүтцийн нөөц сүлжээ, нөөц цахилгаан хангамж, гамшгийн үеийн бэлэн байдлыг хангах техник, зохион байгуулалтын иж бүрэн арга хэмжээг авч хэрэгжүүлнэ.
2.6.3. сүлжээний кибер аюулгүй байдлын стандарт, шаардлага, хяналт, мониторинг, эмзэг байдлын үнэлгээ, халдлага илрүүлэлт, хариу арга хэмжээний чадавхыг бүх түвшинд олон улсын стандарт, аргачлалд нийцүүлэн бэхжүүлж, сүлжээ эзэмшигч нь өөрийн сүлжээний аюулгүй байдлыг хангах, үйлчилгээ эрхлэгч нь хэрэглэгч болон байгууллагын сүлжээнд илэрсэн эрсдэлийн талаар тухай бүр мэдээлэх, урьдчилан сэргийлэх зөвлөмж өгөх тогтолцоотой байна.
2.6.4. үйлчилгээ эрхлэгч нь цахим орчинд хүүхэд хамгааллын техникийн шийдэл, шүүлтүүрүүдийг нэвтрүүлэх боломжийг хэрэглэгчид бүрдүүлэх бөгөөд хүний хувийн мэдээлэл алдагдахаас сэргийлсэн кибер аюулгүй байдлын тусгай арга хэмжээ авч хэрэгжүүлнэ. 
2.6.5. үйлчилгээ эрхлэгч нь 2G, 3G сүлжээг үе шаттай унтраах үйл ажиллагааг хэрэгжүүлэхдээ тухайн газар нутаг дахь хөдөлгөөнт холбооны үйлчилгээний хамрах хүрээ, багтаамж болон үйлчилгээний чанарын үзүүлэлтүүдийг өмнөх түвшнээс бууруулахгүй байх зарчмыг баримтална.
2.6.6. харилцаа холбооны сүлжээ, үйлчилгээний салбарт шинэ технологи, инновац, бүтээгдэхүүн, үйлчилгээ болон бизнес загварыг зах зээлд нэвтрүүлэхээс өмнө хязгаарлагдмал орчинд турших, эрсдэлийг үнэлэх, зохицуулалтын уян хатан нөхцөлийг бүрдүүлэх зорилгоор Харилцаа холбооны асуудал эрхэлсэн төрийн захиргааны төв байгууллага (цаашид  “Яам” гэх) болон Зохицуулах хороо, холбогдох төрийн захиргааны төв байгууллагуудтай хамтран зохицуулалтын туршилтын орчин (regulatory sandbox)-ыг бий болгож, хэрэгжүүлнэ.
2.6.7. харилцаа холбооны сүлжээний дэд бүтцийг байгуулах, өргөтгөхдөө эрчим хүчний хэмнэлттэй ногоон технологи, сэргээгдэх эрчим хүчний эх үүсвэрийг хослуулан ашиглахыг бодлогоор дэмжинэ. ж, салбарын хэмжээнд цахим хог хаягдлыг (e-waste) удирдах, байгаль орчинд үзүүлэх сөрөг нөлөөллийг бууруулах шаардлагыг нэвтрүүлнэ.

2.7. Салбар хоорондын уялдаа, хөрөнгө оруулалтын чиглэлээр:
2.7.1. Зохицуулах хороо нь харилцаа холбооны сүлжээ, түүний дэд бүтэц эзэмшигчийн мэдээллийг нэгтгэн, мэдээллийн сан бүрдүүлж, газрын зураглалыг бий болгоно.
2.7.2. Яам нь энэхүү бодлогын чиглэлийн 2.7.1-т заасан мэдээллийн сангийн мэдээлэлд тулгуурлан харилцаа холбооны сүлжээний хөгжлийн төлөвлөлтийг боловсруулна.
2.7.3. Зам тээвэр, аялал жуулчлал, уул уурхай, эрчим хүч, хот байгуулалт зэрэг бусад салбарын хөгжлийн болон хөрөнгө оруулалтын төлөвлөлтөд харилцаа холбооны дэд бүтцийг тусгахдаа энэхүү бодлогын 2.7.2-т заасан үндэсний нэгдсэн төлөвлөлттэй заавал уялдуулан, давхардалгүй байх зарчмыг баримтална.
2.7.4. авто зам, төмөр зам, эрчим хүч, газрын тос, уул уурхай, хот байгуулалт болон бусад томоохон дэд бүтцийн төслийг хэрэгжүүлэхдээ харилцаа холбооны сувагчлал, шилэн кабель, холбооны байгууламжийг хамтад нь төлөвлөнө.
2.7.5. хөрөнгө оруулалтын үр ашгийг дээшлүүлэх, зардлыг хэмнэх зорилгоор төрийн болон орон нутгийн өмчит, эсхүл төрийн өмчийн оролцоотой хуулийн этгээдийн эзэмшилд байгаа шон, цамхаг, барилга байгууламж, сувагчлал, шилэн кабель зэрэг бэлэн байгаа дэд бүтцийг ITU-ын зөвлөмжид нийцүүлэн, харилцаа холбооны үйлчилгээ эрхлэгчдэд нээлттэй, үл ялгаварлах, зах зээлийн бодит өртөгт суурилсан нөхцөлөөр хамтран ашиглах эрх зүй, зохицуулалтын механизмыг хэрэгжүүлнэ.
2.7.6. бусад салбарын хөгжлийн төлөвлөлт, хэрэгжилтийн үе шатанд харилцаа холбооны салбарын хүний нөөц, тусгай зөвшөөрөл эзэмшигч болон хувийн хэвшлийн оролцоог хангана.
2.7.7. харилцаа холбооны сүлжээ, дэд бүтэц (шилэн кабель, суурь станц, цамхаг, тоног төхөөрөмж зэрэг)-ийг байгуулах, суурилуулах, ашиглалтад оруулах үйл ажиллагаанд шаардагдах холбогдох зөвшөөрөл, сууц өмчлөгчдийн холбоо болон холбогдох бусад этгээдийн зөвшөөрөл зэрэг олон шатлалт зохицуулалтыг уялдуулан нэгтгэх, хялбаршуулах, цахимжуулах, давхардлыг бууруулах чиглэлээр салбар дундын бодлого, эрх зүйн орчныг боловсронгуй болгоход холбогдох төрийн байгууллагуудтай хамтран ажиллана.

Гурав. Оролцогчдын чиг үүрэг
3.1. Яам нь энэхүү бодлогын чиглэлийн хэрэгжилтийг нэгдсэн удирдлагаар хангаж, салбар хоорондын уялдаа холбоог зохицуулна.
3.2. Зохицуулах хороо нь энэхүү бодлогын чиглэлд нийцүүлэн тусгай зөвшөөрлийн нөхцөл шаардлагыг шинэчлэх, стандартын хэрэгжилтэд хяналт тавих, зах зээлд шударга өрсөлдөөнийг дэмжих, хэрэглэгчийн эрхийг хамгаалах, үйлчилгээний чанарын хяналтын (QoS/QoE) зохицуулалтыг хэрэгжүүлнэ.
3.3. Зохицуулах хороо нь эдийн засгийн үр ашиг багатай хөдөө, алслагдсан бүсэд тусгай зөвшөөрлийн нөхцөл, шаардлагын хөнгөлөлт, харилцан холболт, дэд бүтцийн хамтын ашиглалт, бөөний үнийн зохицуулалтын арга хэрэгслийг ялгамжтайгаар хэрэглэнэ.
3.4. Зохицуулах хороо нь радио давтамжийн зурвасыг үр ашигтай, дараагийн үеийн утасгүй өргөн зурвасын үйлчилгээний зориулалтаар радио давтамжийг хамтран ашиглах болон давтамжийн дахин төлөвлөлтийг зохицуулалтаар дэмжинэ.
3.5. Яам болон Зохицуулах хороо нь 3G технологийн хуучирсан хэрэглэгчийн болон сүлжээний тоног төхөөрөмжийн шинээр импортлох, зах зээлд нийлүүлэхийг үе шаттайгаар хязгаарлах зохицуулалтын арга хэмжээ авна.
3.6. Бүх шатны нутгийн захиргааны байгууллага нь харилцаа холбооны сүлжээний бааз станц байршуулах, кабелийн сувагчлал татах, барилга байгууламж ашиглах зөвшөөрөл олгох процессыг цахимжуулж, нэг цонхны үйлчилгээгээр шуурхай, уялдаатай зохион байгуулах замаар сүлжээний өргөтгөл, хөрөнгө оруулалтыг дэмжиж ажиллана.
3.7. Төрийн болон орон нутгийн өмчит байгууллага, бусад салбарын (эрчим хүч, авто зам, төмөр зам гэх мэт) дэд бүтэц эзэмшигчид нь харилцаа холбооны үйлчилгээ эрхлэгчидтэй дэд бүтцийг хамтран ашиглах, хамтарсан төлөвлөлт хийх, мэдээлэл солилцох боломжийг тэгш, нээлттэй хангана.
3.8. Аймаг, нийслэлийн харилцаа холбооны кабелийн худаг, сувагчлалын үйлчилгээ эрхлэгч нь нийслэл, аймаг, сум, багийн хөгжлийн төлөвлөлт, бүсчилсэн хөгжлийн төлөвлөлттэй уялдсан сүлжээний төлөвлөлтийг жил бүр боловсруулж, хэрэгжилтийн мэдээллийг Яам, Зохицуулах хороо болон нийслэл, аймгийн захиргаанд хүргүүлнэ.
3.9. Үйлчилгээ эрхлэгчид болон сүлжээ эзэмшигчид нь сүлжээний өргөтгөл, шинэчлэл, чанар, аюулгүй байдал, инновац, хэрэглэгчийн үйлчилгээ, хамтын ашиглалтын арга хэмжээг өөрийн бизнес төлөвлөгөө болон хөрөнгө оруулалтын хөтөлбөрт тусган хэрэгжүүлнэ.

Дөрөв. Хэрэгжилт, үнэлгээ, хяналт
4.1. Яам нь бодлогын чиглэлийн хэрэгжилтийг нэгдсэн удирдлагаар хангаж, хэрэгжилтийг салбар хоорондын хэмжээнд удирдан зохион байгуулна.
4.2. Бодлогын хэрэгжилтийн үр дүнг 2030 онд дараах үндсэн зорилтот шалгуур үзүүлэлтээр үнэлнэ:
4. 
4.1. 
4.2. 
4.2.1. Хөдөлгөөнт өргөн зурвасын утасгүй болон утастай сүлжээний хамрах хүрээг нийт хүн амын 91-ээс доошгүй хувь, хөдөлгөөнт бус өргөн зурвасын сүлжээний хамрах хүрээг нийт өрхийн 89-өөс доошгүй хувьд хүргэнэ.
4.2.2. Төрийн болон нутгийн захиргааны байгууллага, бүх шатны боловсролын болон эрүүл мэндийн байгууллагуудыг өндөр хурдны өргөн зурвасын сүлжээнд 100 хувь холбоно.
4.2.3. Өргөн зурвасын интернэтийн үйлчилгээний дундаж хурдны доод босгыг хот, суурин газарт 25 Mbps, хөдөө орон нутагт 10 Mbps-аас багагүй байхаар үе шаттай нэмэгдүүлж, тогтвортой хангана.
4.2.4. дамжуулах болон хандалтын сүлжээний жилийн тасралтгүй ажиллагааны түвшнийг 99,0 хувиас доошгүй байна.
4.2.5. бүх сумын төвийг дараа үеийн хөдөлгөөнт холбооны үйлчилгээнд хамруулна.
4.2.6. хөдөлгөөнт өргөн зурвасын үйлчилгээний багцын үнийг хөдөлмөрийн хөлсний доод хэмжээний 2%-иас хэтрэхгүй түвшинд байлгана. 
4.2.7. Нийт интернэтийн урсгалд дотоодын интернэт солилцооны төвөөр дамжих дотоод урсгалын эзлэх хувийг 20–30 хувьд хүргэж, үүлэн дэд бүтцийн харилцан холболтын үр ашгийг нэмэгдүүлнэ.
4.2.8. Харилцаа холбооны сүлжээний кибер аюулгүй байдал, эрсдэлийн удирдлага, тасралтгүй ажиллагааны бэлэн байдлыг олон улсын нийтлэг стандарт, аргачлалд нийцүүлэн үе шаттай бэхжүүлнэ.
4.3. Бодлогын чиглэлийн хэрэгжилтэд хяналт-шинжилгээ, үнэлгээ хийхдээ өргөн зурвас, сүлжээний бодит хурд, саатал, хэрэглээ, чанарын үзүүлэлтийн нэгдсэн статистик мэдээлэлд тулгуурлана. 
4.4. Зохицуулах хороо нь өргөн зурвасын үйлчилгээний хүртээмж, хот, хөдөөгийн цахим хуваагдлыг арилгах тарифын ялгаа, техникийн үзүүлэлт, дотоод интернэтийн урсгалын эзлэх хувь,  тооцох аргачлал болон мэдээллийн эх үүсвэрийг тогтоон, тайлагналын нэгдсэн хэлбэрийг баталж, жил бүр гүйцэтгэлийн үнэлгээ хийнэ.
4.5. Яам нь бодлогын хэрэгжилтэд хяналт-шинжилгээ, үнэлгээг 2030 онд хийх бөгөөд  техник, технологийн хөгжил, зах зээлийн нөхцөл, олон улсын чиг хандлага, үндэсний аюулгүй байдлын шаардлагатай уялдуулан тухай бүр шинэчилж болно.

